ทองปิดบวก 3 ดอลล์
สัญญาทองคำตลาดนิวยอร์กปิดพุ่งขึ้น ปิดที่ 1,616.9 ดอลลาร์/ออนซ์ จากความหวังหลายประเทศกระตุ้นเศรษฐกิจ
6 มิ.ย. 2555

สัญญาทองคำตลาดนิวยอร์กปิดพุ่งขึ้น ปิดที่ 1,616.9 ดอลลาร์/ออนซ์ จากความหวังหลายประเทศกระตุ้นเศรษฐกิจ
สัญญาทองคำตลาด COMEX (Commodity Exchange) ส่งมอบเดือนส.ค.ปรับตัวขึ้น 3 ดอลลาร์ หรือ 0.2% ปิดที่ 1,616.9 ดอลลาร์/ออนซ์
จากการเปิดเผยของนักวิเคราะห์ในตลาดว่า ตลาดทองคำได้แรงหนุนหลังจากที่ประชุม G-7 เห็นชอบที่จะร่วมมือกันในการคลี่คลายสถานการณ์ที่สร้างความวิตกกังวลในตลาดการเงินเกี่ยวกับผลกระทบจากวิกฤตหนี้ยุโรป อย่างไรก็ตาม ที่ประชุมไม่ได้หารือกันเกี่ยวกับประเด็นที่ว่ากรีซอาจจะออกจากกลุ่มยูโรโซน
อย่างไรก็ตาม สัญญาทองคำปรับตัวขึ้นในกรอบที่จำกัด เนื่องจากสกุลเงินดอลลาร์แข็งค่าขึ้นเมื่อวานนี้ โดยดัชนีดอลลาร์ (dollar index) ซึ่งเป็นดัชนีวัดความเคลื่อนไหวของสกุลเงินดอลลาร์สหรัฐเมื่อเทียบกับ 6 สกุลเงินที่เป็นคู่ค้าหลักของสหรัฐ ปรับตัวเพิ่มขึ้น 0.31% แตะที่ 82.809 จุด